钦定古今图书集成/明伦汇编/官常典/第285卷 > 孔子家语 > 《子夏问》
## 钦定古今图书集成/明伦汇编/官常典/第285卷 > 孔子家语 > 《子夏问》

子夏问于孔子曰：“《记》云‘周公相成王，教之以世子之
礼，有诸’？”孔子曰：“昔者成王嗣立，幼未能莅阼。周公摄
政而治，抗世子之法于伯禽，欲王之知父子之道，君
臣之道，所以善成王也。夫知为人子者，然后可以为
人父；知为人臣者，然后可以为人君；知事人者，然后
可以使人。是故抗世子之法于伯禽，使成王知父子”
君臣长幼之义焉。凡君之于世子，亲则父也，尊则君
也。有父之亲，有君之尊，然后兼天下而有之，不可不
慎也。行一物而三善皆得，唯世子齿于学之谓也。世
子齿于学，则国人观之，曰：“此将君我，而与我齿让，何
也？”曰：“有父在则礼然。”然而众知父子之道矣。其二曰：
“此将君我，而与我齿让，何也？”曰：“有君在则礼然。”然而
众知君臣之义矣。其三曰：“此将君我而与我齿让，何
也？”曰：“长长也则礼然。”然而众知长幼之节矣。故父在
斯为子，君在斯为臣，君子与臣之位，所以尊君而亲
亲也。在学，学之为父子焉，学之为君臣焉，学之为长
幼焉。父子君臣长幼之道得，而后国治。《语》云：“学正司
业，父师司成，一有元良，万国以贞”，世子之谓也。闻之
曰：“为人臣者，杀其身而有益于君则为之，况于其身
以善其君乎？”周公优为也。